วัดหลงชาน (ไทเป)

วัดลย็องซัน บั๊งกะ (จีน: 艋舺龍山寺, ในภาษาฮกเกี้ยน: Báng-kah liông-san-sī, อังกฤษ: Bangka Lungshan Temple) หรือ วัดหลงชาน เหม่งเจี่ย (ในภาษาจีนกลาง; พินอิน: Měngjiǎ Lóngshānsī, อังกฤษ: Mengjia Longshan Temple) หรือในไทยบ้างเรียก วัดหลงซาน เป็นวัดศาสนาพื้นถิ่นไต้หวันในเขตวั่นหวา (หรือบั๊งกะ, เหม่งเจี่ย) ในกรุงไทเป ประเทศไต้หวัน สร้างขึ้นในปี 1738 โดยผู้อพยพจากฝูเจี้ยนในสมัยราชวงศ์ชิง โดยสร้างขึ้นเพื่อบูชาเจ้าแม่กวนอิม ปัจจุบัน วัดมีองค์ประกอบของทั้งศาสนาพุทธแบบจีน, ศาสนาพื้นถิ่นจีน ดังที่ปรากฏในศาลม่าจ้อและกวนอู ชื่อของวัดนั้นมีที่มาจากวัดหลงชานในจิ้นเจียง แคว้นฝูเจี้ยน ในสมัยศตวรรษที่เจ็ด เมื่อครั้นชาวฝูเจี้ยนอพยพมาตั้งรกรากในแถบวั่นหวาของไทเปในศตวรรษที่ 18 ตอนต้น ก็ได้นำเอาความศรัทธาในวัดหลงชานที่บ้านเกิดของตนมาสร้างเป็นวัดที่ไต้หวันด้วย ถาวรวัตถุเดิมของวัดที่สร้างในปี 1738 ไม่มีคงเหลือในปัจจุบัน อาคารและโครงสร้างหลังปัจจุบันสร้างขึ้นในปี 1919 และแล้วเสร็จในปี 1924 วัดหลงชานเป็นที่นิยมในหมู่นักท่องเที่ยวจากประเทศไทย โดยเฉพาะจากศาลเยฺว่เหล่าหรือเฒ่าจันทราซึ่งเชื่อว่าประทานพรด้านความรักและเนื้อคู่สำหรับคนโสด อ้างอิง